b'\n_START_ARTICLE_\nDrezina\n_START_PARAGRAPH_\nDrezina (vok. Dreisine) \xe2\x80\x93 savaeigis gele\xc5\xbeinkelio ve\xc5\xbeim\xc4\x97lis ar va\xc5\xbeiuokl\xc4\x97, skirtas va\xc5\xbeiuoti b\xc4\x97giais ir perve\xc5\xbeti \xc5\xbemones (paprastai gele\xc5\xbeinkelio darbininkus), ap\xc5\xbei\xc5\xabr\xc4\x97ti b\xc4\x97gius ar kitiems tarnybiniams reikalams. Anks\xc4\x8diau drezinos netur\xc4\x97jo sukabinimo \xc4\xaftais\xc5\xb3 ar gal\xc4\x97jo tik buksyruoti specialios konstrukcijos priekabas. Dabar sunkiosios drezinos paprastai turi sukabinimo \xc4\xafrang\xc4\x85 ir tolimais nuotoliais gali b\xc5\xabti perve\xc5\xbetos prikabintos prie traukinio._NEWLINE_Drezinos pavadintos girininko Karlo Drezo (Karl Drais), 1817 m. i\xc5\xa1radusio dviej\xc5\xb3 rat\xc5\xb3 dvira\xc4\x8dio tipo s\xc4\x97dim\xc4\x85j\xc4\xaf paspirt\xc4\x85 (didel\xc4\xaf paspirtuk\xc4\x85), kuris buvo \xc5\xa1iuolaikinio dvira\xc4\x8dio pirmtakas, garbei. Prad\xc5\xbeioje drezinomis vadino tokius paspirtus, o v\xc4\x97liau \xc5\xa1iuo pavadinimu \xc4\x97m\xc4\x97 vadinti ir gele\xc5\xbeinkelio drezinas.\n_START_SECTION_\nRaumen\xc5\xb3 darbu varomos drezinos\n_START_PARAGRAPH_\nKlasikin\xc4\x97s dabartinio tipo drezinos gele\xc5\xbeinkeliuose pasirod\xc4\x97 1839 m. Tokias drezinas sudar\xc4\x97 ant keturi\xc5\xb3 rat\xc5\xb3 su antbriauniais (rebordomis) \xc4\xaftvirtintas lengvas r\xc4\x97mas. Drezinos priekiniame gale \xc4\xaftvirtintas suolelis su pakojomis, ant kurio gali s\xc4\x97d\xc4\x97ti 2-3 \xc5\xbemon\xc4\x97s. U\xc5\xbepakalin\xc4\x97je dalyje vieta darbininkams, kuri\xc5\xb3 du suka rankenas ir taip varo drezin\xc4\x85 pirmyn. Kiti du darbininkai yra pamaina. Gerai sukonstruota drezina, sveriant apie 650 kg, varoma dviej\xc5\xb3 darbinink\xc5\xb3 j\xc4\x97gos, 1:2000 \xc4\xafkaln\xc4\x97je pasiekia 25 \xe2\x80\x93 iki 30 km/val. Sukurtos drezinos su garo varikliais gal\xc4\x97jo va\xc5\xbein\xc4\x97ti nuo 50 iki 70 km/val. grei\xc4\x8diu.'